b'\n_START_ARTICLE_\nHiperparazit\n_START_PARAGRAPH_\nHiperparazit (drugotni zajedavec) je organizem, \xc4\x8digar gostitelj je tudi sam zajedavec. V naravi tak\xc5\xa1ni zapleteni spleti odnosov klju\xc4\x8dno vplivajo na zdru\xc5\xbebe organizmov in ote\xc5\xbeujejo preu\xc4\x8devanje. Hiperparaziti so denimo pra\xc5\xbeivali, ki \xc5\xbeivijo v prebavilih zajedavskih u\xc5\xa1i, ki same zajedajo na sesalcih._NEWLINE_Izraz hiperparazitizem se pogosto uporablja v \xc5\xa1ir\xc5\xa1em pomenu, za parazitoide, ki napadajo druge parazitoide (natan\xc4\x8dneje re\xc4\x8deno so torej hiperparazitoidi). Ta pojav je posebej pogost pri \xc5\xbeu\xc5\xbeelkah, kjer je raz\xc5\xa1irjen pri ko\xc5\xbeokrilcih in nekaj vrstah dvokrilcev ter hro\xc5\xa1\xc4\x8dev. Razvil se je verjetno iz paraitoidizma, kar ponazarjajo vrste, ki so t. i. fakultativni hiperparazitoidi: li\xc4\x8dinke teh se lahko razvijajo v glavnih gostiteljih neposredno ali v njihovih parazitoidih. Hiperparazitoidizem je najbolje raziskan pri kompleksu vrst z listnimi u\xc5\xa1mi kot glavnimi gostitelji. Zgled je osica vrste Alloxysta victrix iz dru\xc5\xbeine Figitidae, ki izle\xc5\xbee jaj\xc4\x8dece v li\xc4\x8dinko druge osice iz dru\xc5\xbeine brakonid, ki se \xc5\xbee nahaja v listni u\xc5\xa1i (torej z leglico predre telesni steni obeh organizmov, da dose\xc5\xbee svojega gostitelja).'